(AUDIO) Angajații primăriilor comunale și din orașele mici au anunțat că vor declanșa greva generală în ziua alegerilor locale și europarlamentare
Angajații primăriilor comunale și din orașele mici au anunțat că vor declanșa greva generală în ziua alegerilor locale și europarlamentare.
Președintele executiv al Sindicatului Național al Salariaților Primăriilor din comunele și din orașele României, Ștefan Sbiera, a precizat că toate negocierile de la Guvern au eșuat, în consecință fiind continuată greva japoneză.
Salariații primăriilor din comune solicită alinierea salariilor cu toate primăriile din țară și majorări salariale pentru angajații din mediul rural: "La finalul acestei săptămâni, Consiliul Național al Sindicatului Național SCOR s-a reunit în ședință de lucru. Avem ca propuneri ca în următoarele două săptămâni să avem o grevă japoneză cu exces de zel, ceea ce am făcut și până acum. Vom transmite zilnic documente către ministerele și structurile direct implicate, vom lua legătura cu parlamentarii din județele noastre și vom transmite care sunt revendicările. În săptămâna 8-12 aprilie, probabil va fi o pichetare a prefecturilor, câte opt județe în fiecare zi, în perioada 15 aprilie – 24 mai dacă nu se rezolvă nimic, ne vom întâlni din nou și vom lua deciziile care se impun."
Reamintim că, în luna decembrie, salariații din primării au declanșat o grevă de avertisment de două ore.
(Radio Iaşi/Constantin Mihai/FOTO imagine ilustrativă radioiasi.ro)